РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/455-21

5. новембар 2021. године

Б е о г р а д

З А П И С Н И К

28. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 3. НОВЕМБРА 2021. ГОДИНЕ

Седница је почела у 13,00 часова.

 Седницом је председавала Сандра Божић, председник Одбора.

 Седници су присуствовали: Лав Григорије Пајкић, проф. др Марко Атлагић, Јован Колунџија, Милош Терзић, Снежана Пауновић и Жељко Томић, чланови Одбора.

Седници су присуствовали: Иван Рибаћ (Вук Мирчетић), Марија Тодоровић (Александар Чортић), Зоран Томић (мр Јадранка Јовановић), Милица Дачић (Милица Обрадовић), Јелена Михаиловић (Снежана Пауновић), Јустина Пупин Кошћал, Александар Јовановић (Мира Петровић) и Самира Ћосовић (Наташа Михаиловић Вацић), заменици чланова Одбора.

 Седници нису присуствовали: Небојша Бакарец, Милена Поповић, Розалија Екрес и Наташа Михаиловић Вацић, као ни њихови заменици.

Поред чланова Одбора седници је присуствовала Данијела Ванушић, помоћник министра за културно наслеђе и дигитализацију.

На самом почетку седнице, председавајућа је обавестила присутне чланове да је ову седницу сазвала у року краћем од три дана, због потребе да Oдбор размотри предложене акте.

На предлог председавајућег, чланови Одбора су, једногласно (14 за) усвојили следећи

Д н е в н и р е д

1. Утврђивање Предлога одлуке о разрешењу чланова Националног савета за културу;

1. Разматрање Предлога чланова Националног савета за културу.

ПРВА ТАЧКА ДНЕВНОГ РЕДА: Утврђивање Предлога одлуке о разрешењу чланова Националног савета за културу

У уводним напоменама, председник Одбора Сандра Божић, обавестила је чланове Одбора да је Министарство културе и информисања 29. октобра 2021. године, упутило захтев да Народна скупштина, одговарајућим актом, разреши шест чланова Националног савета за културу, изабраних Одлуком о избору чланова Националног савета за културу, на седници одржаној 14. фебруара 2019. године.

Данијела Ванушић, помоћник министра за културно наслеђе и дигитализацију, на почетку излагања обавестила је чланове Одбора да је у складу са чланом 16а Закона о култури, Маја Гојковић, министар културе и информисања, упутила образложени захтев Народној скупштини, да се одговарајућим актом разреши шест чланова Националног савета за културу, изабраних Одлуком о избору чланова Националног савета за културу, на седници одржаној 14. фебруара 2019. године.

У наставку излагања, образложила је да је главни разлог због којег је упућен поменути захтев тај што је одредбама Закона о култури који је тада био на снази, прописано да Национални савет има 19 чланова из различитих области културне делатности, а да се избором шест чланова може сматрати да Савет није конституисан, нити је формиран у законом утврђеном саставу.

Сходно наведеном и у складу са Законом о изменама и допунама Закона о култури („Службени гласник РС“, број 47/21), којим је измењен начин избора, састав и број чланова савета за културу, на основу члана 16. и 16а Закона, нагласила је да је министар културе и информисања доставио Одбору за културу и информисање утврђен Предлог чланова Националног савета за културу као и образложени захтев за разрешење шест чланова Савета изабраних Одлуком о избору чланова Националног савета за културу (Службени гласник РС“, број 10/19).

Није било дискусије.

Одбор је једногласно (14 за), прихватио Предлог одлуке о разрешењу чланова Националног савета за културу.

Одбор је, једногласно (14 за), за известиоца Одбора на седници Народне скупштине одредио Сандру Божић, председника Одбора.

ДРУГА ТАЧКА ДНЕВНОГ РЕДА: Разматрање Предлога чланова Националног савета за културу

Председник Одбора подсетила је чланове Одбора да је, сагласно члану 15. Закона о култури, Национални савет за културу стручно-саветодавно тело, образовано ради обезбеђивања сталне стручне подршке у очувању, развоју и ширењу културе.

Истакла је да Савет има једанаест чланова из различитих области културне делатности које бира и разрешава Народна скупштина, на предлог министра надлежног за културу.

 Данијела Ванушић, подсетила је Одбор да је Законом о изменама и допунама Закона о култури („Службени гласник РС“, број 47/21) измењен састав Савета и уједно смањен број чланова са 19 на 11, као и да је измењен начин избора кандидата за чланове Националног савета за културу, у циљу лакшег формирања истог и ефикаснијег обављања дужности.

Сходно наведеном, на основу листе кандидата за Предлог чланова Националног савета за културу, коју су предложили: Републички завод за заштиту споменика културе, Државни архив Србије, Народни музеј Србије, Народна библиотека Србије, Народно позориште у Београду, Југословенска кинотека, Српска академија наука и уметности – Одељење уметности и Одељење језика и књижевости, Матица српска и национални савети националних мањина, а у складу са чланом 16. и 16а Закона о култури („Службени гласник Републике Србије", бр. бр. 72/09, 13/16, 30/16 - исправка, 6/20, 47/21 и 78/21), закључила је да је министар културе и информисања утврдио и доставио Народној скупштини Предлог чланова Националног савета за културу, коју чине:

1. Зоран Вапа - са Листе предлога кандидата коју предлаже Републички завод за заштиту споменика културе;
2. Жељко Марковић - са Листе предлога кандидата коју предлаже Државни архив Србије;
3. Горан Васић - са Листе предлога кандидата коју предлаже Народни музеј Србије:
4. Др Владимир Пиштало - са Листе предлога кандидата коју предлаже Народна библиотека Србије;
5. Небојша Кундачина - са Листе предлога кандидата коју предлаже Народно позориште у Београду;
6. др Невена Даковић - са Листе предлога кандидата коју предлаже Југословенска кинотека;
7. академик Иван Јевтић - са Листе предлога кандидата коју предлаже Српска академија наука и уметности - Одељење уметности;
8. академик Злата Бојовић - са Листе предлога кандидата коју предлаже Српска академија наука и уметности - Одељење језика и књижевности;
9. др Исидора Бјелаковић - са Листе предлога кандидата коју предлаже Матица српска;
10. Андраш Урбан - са Листе предлога кандидата коју предлажу национални савети националних мањина;
11. др Сузана Кујунџић Остојић - са Листе предлога кандидата коју предлажу национални савети националних мањина.

 У дискусији су учествовале Сандра Божић и Снежана Пауновић.

 Сандра Божић се захвалила на излагању истакавши да, у складу са значајем Националног савета за културу, кандидати који чине Предлог чланова Националног савета морају бити истакнути стручњаци у области културе.

 У наставку излагања, изразила је задовољство и упутила честитке министру и помоћницима министра на резултатима које је за кратак период остварило Министарство за културу и информисање. С обзиром да претходни Национални савет за културу није функционисао, напоменула је да сматра да ће кандидати који чине Предлог чланова Националног савета за културу, уколико буду добили подршку посланика, у будућем периоду следити пример и праксу Министарства.

 Снежана Пауновић, изразила је задовољство што су предлагачи кандидата имали свест о поштовању родне равноправности, као и Министарство за културу и информисање које је утврдило Предлог чланова Националног савета за културу сачињен од 11 кандидата, а од којих су четири кандидата женског пола. Самим тим поступили су у складу са Законом о култури, посебно у делу који се тиче равномерне заступљености оба пола.

Одбор је, већином гласова (13 за, један члан није гласао), прихватио Предлог чланова Националног савета за културу.

Одбор је, већином гласова (13 за, један члан није гласао), за известиоца Одбора на седници Народне скупштине одредио Сандру Божић, председника Одбора

Седница је завршена у 13,25 часова.

СЕКРЕТАР ПРЕДСЕДНИК

 Дана Гак Сандра Божић